Kolme ihmistä on kuollut henkilöauton ja pikkubussin nokkakolarissa Pohjois-Karjalassa Kiteellä valtatie 6:lla varhain sunnuntaiaamuna.

Lisäksi yksi on loukkaantunut vakavasti ja kaksi lievemmin.

Poliisin mukaan yhteensä onnettomuudessa oli osallisena kuusi ihmistä. Henkilöautossa oli kuljettaja ja pienoisbussissa viisi henkilöä.

Tarkempi onnettomuuspaikka on kaksi kilometriä Kiteen ja Tohmajärven kunnanrajalta etelään.

Poliisin mukaan onnettomuus tapahtui suoralla tieosuudella ja paikalla on 80 kilometrin tuntinopeusrajoitus.

Kiteellä maaliskuussa 2019 tapahtui vakava liikenneonnettomuus. Ari Tauslahti / Yle

Ari Tauslahti / Yle

Kuva onnettomuuspaikalta 31. maaliskuuta. Ari Tauslahti / Yle

Poliisi ei voi vielä kertoa tarkemmin onnettomuudesta tai siihen osallisista, koska kaikkia vainajia ei ole vielä saatu varmuudella tunnistettua.

Tutkinnanjohtaja, rikoskomisario Taija Kostamo Itä-Suomen poliisista kertoo, että onnettomuudessa vakavasti loukkaantunut henkilö on yhä hengenvaarassa. Hän on hoidettavana Kuopion yliopistollisessa sairaalassa.

Onnettomuuden syystä ei ole vielä tarkempaa tietoa. Poliisi kuitenkin epäilee, että henkilöauto ajoi onnettomuushetkellä erittäin kovaa ylinopeutta.

Kostamo sanoo, että poliisin saaman tiedon mukaan keli on ollut onnettomuushetkellä hyvä.

– Tie oli paljas ja kuiva, mutta pimeää on ollut.

Yökuva paikalta, jossa Kiteen vakva onnettomuus tapahtui maaliskuussa 2019. Poliisi

Onnettomuuspaikalla käyneen Ylen kuvaajan Ari Tauslahden mukaan onnettomuuden kolariautot olivat silmin nähden vaurioituneet pahoin.

– Etenkin henkilöauto oli todella huonossa kunnossa. Uskoisin, että autot ovat ajaneet aika kovaa. Ihmettelen, jos joku on onnettomuudesta selvinnyt hengissä, Tauslahti kertoo.

Poliisi jatkaa onnettomuuden teknistä ja taktista tutkintaa ja tiedottaa asiasta lisää iltapäivällä.

Poliisi tutkii onnettomuutta törkeänä liikenneturvallisuuden vaarantamisena ja kuolemantuottamuksena.

Poliisi pyytää, että onnettomuuden mahdolliset silminnäkijät tai onnettomuuspaikalle pysähtyneet ottaisivat yhteyttä lähimpään poliisiin.

Onnettomuuspaikka on saatu suurelta osin raivatuksi aamun kuluessa. Ajoittain onnettomuus aiheutti liikennekatkoksia, mutta nyt ajoväylät ovat avoimina.

Ari Tauslahti / Yle